ฤดูหุ้น IPO
 *หลังจากเม้าท์ถึงเรื่องหนักๆ เป็นเวลาร่วมสัปดาห์ ก็ถึงเวลาเม้าท์ถึงเรื่องสบายใจกันได้แล้ว “โมนิก้า” จึงขอเม้าท์ถึงประเด็นหุ้นน้องใหม่ที่กำลังจะเข้าซื้อขายในเดือน เม.ย. สักหน่อย และอาจพูดถึงหุ้นบางตัวที่กำลังขาย IPO ในคราวเดียวกันไปเลย เพราะกำลังเป็นเรื่องที่นักลงทุนทั่วฟ้าเมืองไทยให้ความสนใจอย่างล้นหลาม จึงขอเปลี่ยนอิริยาบถไปพูดถึงเรื่องบันเทิงเริงใจกันมากสักหน่อยเจ้าค่ะ
3 เม.ย. 2560

เจาะกระดาน : โมนิก้าและทีมงาน
 
*หลังจากเม้าท์ถึงเรื่องหนักๆ เป็นเวลาร่วมสัปดาห์ ก็ถึงเวลาเม้าท์ถึงเรื่องสบายใจกันได้แล้ว “โมนิก้า” จึงขอเม้าท์ถึงประเด็นหุ้นน้องใหม่ที่กำลังจะเข้าซื้อขายในเดือน เม.ย. สักหน่อย และอาจพูดถึงหุ้นบางตัวที่กำลังขาย IPO ในคราวเดียวกันไปเลย เพราะกำลังเป็นเรื่องที่นักลงทุนทั่วฟ้าเมืองไทยให้ความสนใจอย่างล้นหลาม จึงขอเปลี่ยนอิริยาบถไปพูดถึงเรื่องบันเทิงเริงใจกันมากสักหน่อยเจ้าค่ะ
*ก่อนจะไปถึงตรงนั้น คงต้องย้อนกลับมาพูดถึงอาการยางแตกไปไม่ถึงเป้าหมาย เพื่อเป็นการสะท้อนภาพให้นักลงทุนได้รู้ว่า ของที่เคยคิดว่าแน่ยิ่งกว่าแช่แป้ง เอาเข้าจริงอาจไม่เป็นเหมือนกับที่คิด แถมแรงซื้อที่เคยมีเข้ามาเยอะแยะ เผลอแป๊บเดียวแปรเปลี่ยนเป็นแรงเทขาย ส่งผลให้มูฟเม้นท์ของการเล่นในเที่ยวนี้เข้าสู่โหมดเคาะเร็วๆ เพื่อทำให้พอร์ตมีความคล่องตัวไงล่ะค่ะ
*ด้วยเหตุนี้อย่าได้แปลกใจที่เห็นดัชนีย่อตัวลงมาปิดที่ 1,575.11 จุด ลบไป  4.77 จุด ด้วยมูลค่า 3.80 หมื่นล้านบาท เพราะมันเป็นไฟต์บังคับสำหรับนักลงทุนที่ไม่ต้องการถือหุ้นข้ามหลายคืน ซึ่งเป็นเหตุการณ์ปกติที่พบเห็นได้เป็นประจำในช่วงสุดสัปดาห์ “โมนิก้า” จึงขอตั้งข้อสังเกตไว้เพียงนิดเดียวคือ หากดัชนียังสามารถรักษาทรงเคลื่อนตัวได้แบบนี้ สัปดาห์นี้คงได้ลุ้นกันอีกยกเจ้าค่ะ
*ย้อนกลับมาเรื่องที่จั่วหัวไว้ตั้งแต่ต้นดีกว่า เพราะวันนี้จะเป็นวันแรกที่หุ้นน้องใหม่มัดแมน MM เปิดให้จองซื้ออย่างเป็นทางการ และดูเหมือนจะได้รับการตอบรับดีพอสมควร “โมนิก้า” ถึงเห็นพรายกระซิบเม้าท์ถึงเรื่องของหุ้นตัวนี้ตลอดเวลา บวกกับแฟนเพจบางคนก็ออกมาแสดงความคิดเห็นว่า ทิศทางของธุรกิจน่าจะไปได้สวย! ส่งผลให้ราคาจองซื้อ 5.25 บาท เป็นอะไรที่น่าสนใจมากๆ งานนี้เดี๊ยนบอกได้แค่ว่า ใครมั่นใจในฝีมือการบริการงานของซีอีโอ “นาดิม” ต้องรีบไปเข้าแถวจองซื้อนะจ๊ะ
*เสร็จจากหุ้นที่เปิดให้จองซื้ออย่างเป็นทางการ เดี๊ยนขอมาต่อกันที่หุ้นน้องใหม่ ซึ่งจะซื้อขายอย่างเป็นทางการในวันนี้อย่างหุ้น D เพื่อให้นักเล่นได้เข้าใจถึงรูปแบบของธุรกิจสักนิดหนึ่งว่า หมอฟันเจ้านี้เขาเน้นตลาดเฉพาะทางจริงๆ ส่งผลให้ตัวเลขกำไรในปี 59 เพิ่มขึ้นอย่างมีนัยสำคัญ และถ้ามองจากกำไรที่เพิ่มขึ้นเท่าตัวจากปีก่อน บวกกับหุ้นที่นำมาทำไอพีโอมีแค่ 50 ล้านหุ้น ในราคาหุ้นละ 6 บาท มองในมุมไหน..ด้านไหน วันนี้กระฉูดแน่นอนเจ้าค่ะ
*ถัดมาเป็นวันที่ 5 เม.ย. ก็จะเป็นคิวของหุ้นยักษ์ใหญ่อย่าง TPIPP กันเสียที! หลังจากเจอมรสุมโรคเลื่อนมาพักใหญ่ๆ และเมื่อทุกอย่างพร้อมเสร็จสรรพอย่างเป็นทางการ ย่อมเปิดตัวอย่างยิ่งใหญ่อลังการไม่แพ้เจ้าอื่นๆ บวกกับเจ้านี้มีของดีอยู่ในตัว “โมนิก้า” ถึงไม่ค่อยวอรี่สักเท่าไหร่กับราคาจองซื้อที่ 7 บาท เพราะมูลค่าเหมาะสมของหุ้นที่ตลาดเขาให้กันไว้ มันสูงกว่าที่เดี๊ยนพูดถึงพอสมควรนะซี
*เหมือนกับในรายของหุ้นทีเด็ด WHAUP มันมีสตอรี่ที่น่าสนใจค่อนข้างเยอะ ไม่ว่าจะเป็นธุรกิจไฟฟ้า หรือธุรกิจขายน้ำ ล้วนเป็นตัวแปรขับเคลื่อนราคาหุ้นอย่างมีนัยสำคัญ จึงกลายเป็นอีกหนึ่งดาวเด่นที่กองทุนจ้องตาเป็นมัน ยิ่งรัฐบาลผลักดันเรื่องระเบียงเศรษฐกิจภาคตะวันออกให้เป็นรูปธรรมมากขึ้นเท่าใด ยิ่งเป็นแรงกระตุ้นให้หุ้นขยับตัวขึ้นอย่างแข็งแกร่งมากขึ้นเท่านั้น “โมนิก้า” ถึงอยากให้แฟนคลับติดตามดูกันว่า วันที่ 10 เม.ย. หุ้นจะร้อนแรงเกิน 40 องศา..อุ๊ย..เกิน 40% จากราคาจองซื้อ 26.25 บาทหรือไม่?
*ส่วนหุ้นน้องใหม่ที่เพิ่งเข้าเทรดไปในช่วง 15 ก.พ. ที่ผ่านมาอย่าง ETE ก็เริ่มค้นพบตัวเองว่า หุ้นลงมากเกินปัจจัยพื้นฐาน จึงมีแรงซื้อไหลเข้ามาเป็นวันที่สองติดต่อกัน หุ้นถึงวิ่งขึ้นมาปิดที่ 4.10 บาท บวกไป 0.26 บาท หรือขึ้นไป 6.80% ด้วยมูลค่า 102 ล้านบาท “โมนิก้า” มองเป็นช็อตต่อเนื่องที่น่าจะมีอะไรเด็ดๆ ออกมาอีกรอบสองรอบ แถมราคาขายไอพีโอก็อยู่ที่ระดับ 4.20 บาท มันทำให้เชื่อว่า หุ้นน่าจะไปต่อเจ้าค่ะ
*นอกจากนี้ก็ควรหันไปมอง RPH กันไว้บ้างสักนิด! แม้สเต็ปการเคลื่อนตัวยังไม่มีอะไรน่าสนใจ แต่ในระยะยาวย่อมเป็นหุ้นทีเด็ดอย่างแน่นอน เพราะเป็นที่ทราบกันโดยทั่วไปหุ้นโรงพยาบาลไปฉิวกันทุกตัว เพียงแต่ต้องให้เวลาในการทำผลงานสักพักหนึ่งก็เท่านั้นเอง ยิ่งมองในแง่ของราคาขาย IPO ที่ระดับ 4.80 บาท เทียบกับราคาหุ้นในกระดานที่ 5.65 บาท ยิ่งเป็นช็อตที่ทำให้พวกมีเงินเย็นช้อนเก็บได้สบายใจเฉิบ แถมหุ้นเข้ามาในตลาดตั้งแต่วันที่ 27 ก.พ. วันนี้หุ้นเพิ่งขึ้นมาแค่ 18% มันน้อยเกินไปนะคะ
*ตบท้ายกันที่หุ้นน้องเก่าในตลาด mai แต่เป็นน้องใหม่ในตลาด SET อย่างเช่นน้องกิ๊ฟ GIFT เพื่อทำให้ชาวหุ้นได้รู้พัฒนาการของบริษัทเป็นอะไรที่ยอดเยี่ยมกระเทียมดองมากๆ แถมได้ยินข่าวว่า บรรดากองทุนใหญ่แวะเวียนเข้าไปขายขนมจีบจนหัวกระไดไม่แห้งแบบนี้กระมั้ง หุ้นถึงทะยานขึ้นมาปิดที่ 7.70 บาท บวกไป 0.30 บาท หรือขึ้นไป 4% ด้วยมูลค่า 145 ล้านบาทแบบชิวๆ ส่วนวันนี้จะไปต่อหรือไม่..ต้องติดตามกันเอาเองนะจ๊ะ